Reünie binnekort gehou
Die jaarlikse oudskoliere reünienaweek vind plaas van 3 – 5 Augustus.
Laai hier die program met meer besonderhede af. 2018 Oudskoliere Reünienaweek
Of sien hierdie blaai op ons webtuiste.
Hokkie oorrompel Despatch
Brandwag se hokkiespanne het skoonskip gemaak teen Hoërskool Despatch en nie ’n enkele doel afgestaan nie. Dit was ’n rustige dag vir Brandwag se doelwagters. Die o.14A-span het ’n indrukwekkende 5-0 oorwinning behaal oor ’n gekombineerde o.14- en o.16-span van Despatch. Die o.16A’s en die eerste span het albei 4-0 gewen. Despatch se tweede span het onttrek.
Rugby maak skoonskip teen Despatch
Brandwag se eerste rugbyspan het vyf drieë gedruk om Hoërskool Despatch gemaklik 29-13 te wen. Die rustydtelling was 12-6 vir Brandwag en dit het Despatch tot binne die twee laaste minute van die wedstryd geneem om ’n drie te druk. Brandwag se ander rugbyspanne het ook almal oorwinnings oor Hoërskool Despatch aangeteken. Die tweede span en die o.14A’s se wedstryde is uit welwillendheid vroeg beëindig. Die tweede span het 67-0 gewen en die o.14A’s het ’n 63-0 oorwinning aangeteken.
Landlopers loop toer
Brandwag se landloopspan toer elke Junievakansie na Knysna waar hulle saam met atlete van oraloor die land aan ’n verskeidenheid wedlope deelneem.
Roetes in die Featherbed-natuurreservaat is vanjaar aangepas as gevolg van verlede jaar se verwoestende brande. Atlete is behoorlik uitgedaag met ’n pad strandlangs pad vanaf Buffelsbaai tot by Brenton en oor die treinspoor tot by die Knysnameer.
Morné van der Berg, wat o.14 is, het ’n algehele tiende plek behaal in die 11km Seahorse-wedloop waaraan bykans 150 mansatlete deelgeneem het. Nalize van Straaten, ook o.14, het in dieselfde wedloop algeheel sewende in die vroueafdeling geëindig. Keanu Domingo (o.16) wat die Brandwagspan vergesel het, was die algehele wenner van die Seahorse-wedloop. In die 15km Coelacanth-wedloop het De Wet Westraadt ’n 18de plek tussen sowat 120 mansatlete behaal. Brandwag se seunspan het ook die SWD se 4 x 400 meter aflos gewen.
Tussendeur was daar ook kans vir ’n bietjie stilstaan by die Knysna Olifantpark en Monkeyland buite Plettenbergbaai.
Minke haal ATKV-redenaars finaal
Brandwag se voorste junior redenaar, Minke Colling in graad 9, het die eerste plek behaal in die semifinaal van die ATKV-redenaarskompetisie wat onlangs by Hoërskool Outeniqua op George gehou is. Met dié eerste plek het Minke haar pad oop geredeneer na die finale ronde van die ATKV-redenaarskompetisie wat in Augustus plaasvind. Minke is vroeër vanjaar ook as Brandwag se beste junior redenaar aangewys.
Gr.7 Ope-Aand in beeld
Blaai deur ‘n versameling foto’s van die Gr.7 Ope-Aand.
Gr. 7 Ope-Aand is hier
Brandwag se Ope-Aand vir gr.7’s en hulle ouers is Dinsdag 19 Junie vanaf 17:30 by die skool. Ouers en voornemende leerders kan ‘n verskeidenheid uitstallings besoek, die terrein verken en die aanbieding in die skoolsaal bywoon.
Brandwag trap Tiere
Brandwag het ’n sesde agtereenvolgende oorwinning oor Daniel Pienaar in die jaarlikse FNB Classic Clash aangeteken. Brandwag se eerstes het DP 26-10 verslaan met vier drieë teen een. Die wedstryd was ook Brandwag se tiende Classic Clash oorwinning in die elf wedstryde sedert 2008. Skrumskakel Octavian Muller het Brandwag se eerste drie gedruk in die eerste helfte. Daniel Pienaar het met ’n drie en ’n strafskop 10 punte in die eerste helfte aangeteken, maar kon geen punte in die tweede helfte aanteken nie. Brandwag se ander drieë is deur Gideon Serfontein, Dano Swart en Ryben Dupont gedruk. Dano het drie drieë verdoel. Die o.14A’s, o.16A’s en die tweede span het ook gewen terwyl die o.15A’s gelykop gespeel het.
KykNet kuier by Brandwag
’n Produksiespan van KykNet se Skole Top 10-program het onlangs by Brandwag gekuier vir die se aanbieding van dié musiekprogram.
Die skool het vooraf gestem vir hul gunsteling musiek en leerders het in baie verskillende hoedanighede die kans gekry om liedjies vir die program aan te kondig. Opnames is oral oor die skoolterrein gemaak – onder meer, op die tennisbane, netbalbaan en op die hokkie- en rugbyveld. Leerders en hul onderwysers kon ook kreatief te werk gaan met die aankondiging van advertensiebreke. Die hele skool het saam skoolgees op die pawiljoen gewys terwyl verskillende skoolaktiwiteite ook hulle kans voor die kameras gekry het. Selfs die Interact-klub het ‘n kans gekry om aanbieders te wees. Kykers kan uitsien na tonele uit die wiskunde- en verbruikerstudieklasse en sal kan sien hoe die leerlingraad op die vierkant dans asof hulle by ‘n sokkie is.
Die datum van die uitsending sal later bekend gemaak word. Belangstellendes kan die skool se Awsum-toep, Facebook-blad en webtuiste dophou vir die aankondiging van die datum.